
NOTĂ INTRODUCTIVĂ

 

 Studiul documentar “Politici de ocupare a forţei de muncă” abordează unul din cele mai acute fenomene actuale: şomajul. Combaterea şomajului şi a efectelor sociale ale acestuia reprezintă un numitor comun al acţiunii diferitelor state deşi, de la ţară la ţară, modalităţile sunt deosebite, atât în ceea ce priveşte intervenţiile pe piaţa muncii, cât şi iniţiativele de ocupare a forţei de muncă.

Acţiunea guvernamentală trebuie să se axeze pe politici structurale, adică pe modificarea regulilor de bază ale funcţionării economice şi sociale, pe consolidarea fiscală şi pe stabilitatea preţurilor. Trebuie regândite politicile în vederea creării şi păstrării locurilor de muncă. Se impune trecerea de la sprijinul pasiv, sub formă de venituri, la măsuri active. Aceste politici active au rolul de a sprijini accesul pe piaţa muncii şi la locurile de muncă, dezvoltă abilităţi specifice unui loc de muncă şi asigură o promovare mai eficientă a pieţelor de muncă.

Noua economie mondială se bazează pe schimb de mărfuri, de servicii şi de informaţii. Ţările europene vor trebui să-şi adapteze sistemele de educaţie şi formare profesională pentru a înfrunta această provocare în ceea ce priveşte cunoştinţele generale, competenţele şi legătura între educaţie şi muncă. 

În acest studiu sunt prezentate strategii de combatere a şomajului de lungă durată în unele ţări europene.

Ocuparea forţei de muncă este în centrul preocupărilor statelor membre ale Uniunii Europene. Sunt prezentate, în esenţă, obiectivele prioritare şi concluziile subliniate în cadrul reuniunilor Consiliului European de la Madrid (decembrie 1995), Dublin (decembrie 1996), Luxemburg (noiembrie 1997), Cardiff (iunie 1998), Viena (decembrie 1998), Köln (iunie 1999), Helsinki (decembrie 1999) şi Lisabona (martie 2000). Sunt prezentate şi Liniile Directoare 2000 cu privire la ocuparea forţei de muncă.

Sunt luate în discuţie rolul tehnologiei şi al comunicaţiilor, aşa-numita “economie bazată pe cunoaştere”, influenţele adoptării monedei unice, toate analizate din perspectiva pieţei muncii. Sunt prezentate apoi realizări în domeniul ocupării forţei de muncă în statele membre ale UE.

Lucrarea abordează reforma în domeniul ocupării forţei de muncă în România, ca ţară care aspiră la aderarea la Uniunea Europeană, punându-se accent pe preocupările României pentru îndeplinirea cerinţelor de integrare cuprinse în Programul Naţional de Aderare la Uniunea Europeană (mai 2000) şi în Programul de guvernare pe perioada 2001-2004.

 

  

I. CONSIDERAŢII GENERALE ASUPRA POLITICII DE OCUPARE A 

FORŢEI DE MUNCĂ

 

Combaterea şomajului, în special a celui de lungă durată, a devenit una dintre coordonatele esenţiale ale politicii sociale a statelor membre ale Uniunii Europene. Devine tot mai acreditată ideea că se impune din ce în ce mai mult orientarea politicilor pieţei muncii de la măsuri preponderent pasive spre măsuri active, menite să sprijine ocuparea forţei de muncă.

A fost recunoscut rolul măsurilor active în creşterea eficacităţii pieţei muncii, a echităţii acesteia, totodată. Prin politici adecvate trebuie să se creeze mai multe locuri de muncă, aceste politici trebuind să pregătească oamenii pentru aceste locuri de muncă, sprijinind, totodată, şi pe cei care îşi pierd locul de muncă. Locurile de muncă şi oamenii determină esenţial astfel de politici, care sunt în mare măsură structurale, dar şi politica macroeconomică joacă un rol important în minimalizarea şomajului ciclic şi în îmbunătăţirea eficienţei politicilor structurale.

Se face distincţia între şomajul ciclic şi cel structural1. Distincţia conceptuală între şomajul voluntar şi cel involuntar îşi are originea în teoria keynesiană. Şomajul involuntar poate fi eliminat de o creştere a cererii. Şomajul voluntar nu poate fi eliminat în acelaşi mod şi, conform teoriei keynesiene, reprezintă o problemă reală. Aceasta se poate datora faptului că cei interesaţi nu doresc să lucreze decât cu un salariu mai mare decât cel oferit în mod curent (pe care întreprinderile sunt dispuse să-l plătească).

Adeseori şomajul involuntar de tip keynesian este definit şomaj ciclic, întrucât poate fi absorbit de o creştere a gradului de utilizare a capacităţilor de producţie existente.

Şomajul structural apare când nu există concordanţă între tipul de şomeri şi tipul locurilor de muncă disponibile. Aceasta se poate întâmpla, de exemplu, când şomerii nu au pregătirea profesională cerută sau nu sunt dispuşi (sau nu pot) să se transfere în locurile în care mâna de lucru lipseşte. Acest şomaj nu poate fi absorbit de o creştere a cererii, sunt necesare intervenţii pentru a modifica structura ofertei şi/sau a cererii, de exemplu pot fi necesare cursuri de recalificare profesională sau ajutoare pentru mobilitate – inclusiv ajutoare acordate întreprinderilor pentru a se deplasa acolo unde este mână de lucru disponibilă.

Şomajul structural apare atunci când se produce o modificare în privinţa cererii pentru un anumit produs sau serviciu, astfel încât anumite capacităţi şi locuri de muncă nu mai sunt necesare sau solicitate.

Este răspândită percepţia că politica macroeconomică poate influenţa elementul ciclic, nu şi pe cel determinat de cauze structurale.

În termeni generali, componenta structurală poate fi definită ca acea parte a şomajului care nu este influenţată de schimbarea economiei posterioare. În practică, între şomajul ciclic şi cel structural există o strânsă interdependenţă.

Soluţia pentru problemele forţei de muncă o reprezintă crearea unor noi locuri de muncă, care vor apărea în prealabil în domeniul serviciilor, mai mult în sectorul privat, în majoritatea ţărilor deficitul bugetar şi rezistenţa la impozite făcând sectorul public să piardă teren.

Eforturile pentru sporirea capacităţii economiilor de a crea noi locuri de muncă trebuie îndreptate către dezvoltarea şi folosirea tehnologiei, către flexibilitatea programului de muncă, către încurajarea antreprenoriatului şi spre o revizuire generală a politicilor care ar putea împiedica crearea de noi locuri de muncă1.

Tehnologia poate elimina, dar şi crea locuri de muncă. Se elimină locurile de muncă cu productivitate şi salarii scăzute, apărând locuri de muncă cu productivitate ridicată şi, în consecinţă, mai bine plătite. În special în sectorul productiv, tehnologizarea a permis crearea de noi locuri de muncă.

Din punct de vedere al dezvoltării rapide şi radicale, al vitezei difuzării şi aplicabilităţii extinse, informatica depăşeşte celelalte tehnologii.

Răspândirea şi absorbţia noilor tehnologii este încurajată de noile politici – care au mai multe dimensiuni. Una o reprezintă garantarea faptului că pieţele acţionează eficient şi că firmele sunt motivate să inoveze. O altă dimensiune implică evaluarea incertitudinilor şi a efectelor secundare asociate înnoirii.

În ceea ce priveşte programul flexibil de lucru trebuie subliniat faptul că revoluţia industrială şi extinderea producţiei de masă au făcut ca normarea standard a orelor de muncă să reprezinte o formă adecvată de organizare a muncii. Ponderea serviciilor în economie, creşterea numărului femeilor, noile tehnologii, determină schimbarea opticii. Se pot îmbina atât solicitările întreprinderii, cât şi năzuinţele lucrătorului printr-un program de lucru mai flexibil.

Este de remarcat avantajul potenţialului de integrare a timpului de lucru redus cu modelul educaţiei permanente. Viabilitatea din punct de vedre economic reprezintă un factor esenţial pentru acordurile privind programul de lucru.

Antreprenoriatul poate fi încurajat de politica economică ce poate înlătura bariere, reglementări şi controale care ar putea conduce la descurajarea noilor întreprinderi.

O forţă de muncă bine pregătită şi flexibilă, o infrastructură fizică adecvată, telecomunicaţii moderne, o reţea extinsă de servicii, un acces uşor la centre de cercetare şi expertiză tehnologică favorizează dezvoltarea antreprenoriatului.

Disponibilitatea informaţiilor şi a consultanţei în domeniul planificării afacerilor, cercetării, tehnologiei, achiziţionării de echipamente, recrutării şi pregătirii personalului, accesul pe pieţele străine şi la schemele de creditare pentru export influenţează apariţia şi dezvoltarea firmelor.

Se impun reproiectarea unor politici, schimbări fundamentale în atitudinile şi practicile instituţionale, mai ales în domeniul impozitării, al politicii sociale şi al negocierilor colective.

Apare o discrepanţă între costurile firmei în legătură cu angajarea unui lucrător şi salariul primit de acesta, discrepanţă datorată costurilor extrasalariale. Sporirea şomajului poate fi cauzată şi de această discrepanţă.

Costurile non-salariale pot fi reduse pe două căi: scăderea cheltuielilor sociale şi/sau trecerea bazei de impozitare pentru cheltuielile sociale de la impozitele pe plăţi la alte impozite.

Un control al cheltuielilor sociale presupune evaluarea amănunţită a programelor sociale - existente şi de perspectivă - din punct de vedere al creşterii eficienţei şi orientarea ajutorului către cei care au mai mult nevoie de el.

Investiţia în calificarea la locul de muncă poate fi încurajată prin garantarea locului de muncă prin contracte pe termen lung.

Şomajul structural poate fi agravat – pe lângă barierele puse de piaţa muncii la angajare – de barierele pieţei de produse. Funcţionarea pieţei de produse poate fi ameliorată de o politică adecvată.

O direcţie de acţiune în strategia de reducere a şomajului este stimularea capacităţii economiei de a crea noi locuri de muncă. O productivitate sporită şi locuri de muncă mai bine plătite presupun personal calificat.

Se impune trecerea de la sprijinul pasiv, sub formă de venituri, la măsuri active. Aceste politici active au rolul de a sprijini accesul pe piaţa muncii şi la locurile de muncă, dezvoltă abilităţi specifice unui loc de muncă şi asigură o promovare mai eficientă a pieţelor de muncă. Politicile active asigură o mai bună corelare între creşterea cererii, crearea de locuri de muncă şi oferta de muncă calificată. Politicile pasive nu vizează să acţioneze asupra nivelului ocupării forţei de muncă, ci se limitează laa gestiona dezechilibrele de pe piaţa muncii. Scopul lor este de a furniza venituri de subzistenţă: indemnizaţii de şomaj, pensionări anticipate.

Politicile active acţionează fie asupra cererii de mână de lucru – prin crearea sau menţinerea posturilor şi prin intermediul angajării – fie asupra cererii de mână de lucru prin incitarea la formarea profesională, la mobilitatea geografică prin informare şi orientare.

Programele susţinute de plasare şi consiliere, destinate căutării eficiente a unui loc de muncă de către şomerul însuşi, şi-au pus în evidenţă eficienţa cu privire la costuri.

O componentă importantă a politicilor active o reprezintă măsurile vizând crearea unor noi locuri de muncă. Rezultate bune se obţin prin concentrarea pe grupuri particulare pentru crearea de locuri de muncă. Tinerii şi şomerii pe termen lung reprezintă grupuri-ţintă cu bune rezultate în acest sens.

Îmbunătăţirea calificării şi competenţei populaţiei active reprezintă un alt obiectiv fundamental al măsurilor active pentru reducerea şomajului.

“Învăţarea pe tot parcursul vieţii” trebuie să devină un element central pentru obţinerea unei calificării superioare. Costurile pentru realizarea acestui obiectiv trebuie împărţite între individ, sectorul afacerilor şi finanţele publice.

Îmbunătăţirea calificării la locul de muncă este un factor important, dar firmele individuale sunt descurajate în investiţia în propria forţă de muncă de dorinţa de maximizare a profitului pe termen scurt.

Motivaţia pentru muncă este favorizată şi de obţinerea unor ajutoare de şomaj reduse, riscul fiind însă creşterea sărăciei. Creditul familiei în Marea Britanie, suplimentul la venitul familial în Irlanda, creditarea taxelor pe salariu în S.U.A sporesc motivarea pentru acceptarea unui loc de muncă cu salariu mai mic şi creează o diferenţă mai mare între veniturile realizate prin muncă.

În perioada actuală, guvernele sunt confruntate cu o interdependenţă internaţională a economiilor lor. Politicile naţionale trebuie să se înscrie şi să ia în considerare ansamblul manifestărilor pe plan mondial. Cooperarea dintre ţări – având ca scop, pe de o parte, cunoaşterea gradului de interdependenţă, iar pe de alta să asigure ca reglementările internaţionale să ţină pasul cu schimbările din economia mondială – va permite ţărilor să obţină avantaje de pe urma şanselor oferite de globalizare în sensul angajării forţei de muncă.

Se impune ca sistemele financiare şi monetare internaţionale să funcţioneze coerent, într-o manieră deschisă şi ordonată pentru a sprijini o creştere a comerţului, investiţiilor şi angajării. Obiectivul coerenţei internaţionale a politicilor trebuie să fie dezvoltarea susţinută, în condiţii lipsite de inflaţie, a venitului naţional şi a locurilor de muncă.

Şomajul actual aduce prejudicii necuantificabile prin metode clasice. Şomajul generează nesiguranţă şi rezistenţă la schimbări organizatorice şi tehnice. Şomajul pe termen lung antrenează efecte psihologice, distruge motivarea persoanei şi se asociază cu probleme de sănătate. În special în rândul tineretului, sporirea şomajului implică descalificare şi deci, şanse mai mici de reangajare.

Nu este încă pe deplin definită relaţia dintre costul uman şi costul economic al şomajului.

Pentru reducerea până la desfiinţare a şomajului nu există o reţetă unică, există însă o listă de măsuri menite să ajute economiile să crească rata de angajare. Este necesar un climat economic şi social favorabil în care reformele să poată crea noi locuri de muncă.

Adaptarea este facilitată şi capacitatea de inovare a noilor tehnologii este întărită prin edificarea unui consens social legat de răspunsul la problema şomajului.

Se impune ca locurile de muncă nou-create să fie durabile pentru a contracara şomajul ciclic şi persistent.

 

II. POLITICI ACTIVE PE PIAŢA MUNCII ŞI STRATEGII 

DE COMBATERE A ŞOMAJULUI DE LUNGĂ DURATĂ 

ÎN UNELE ŢĂRI EUROPENE

 

Uniunea Europeană a lansat numeroase programe în legătură cu pregătirea iniţială şi continuă, ca şi programe legate de integrarea tineretului pe piaţa muncii.

Aceste programe au diverse finanţări şi cuprind scheme foarte variate. Ele sunt programe de acţiune şi iniţiative comunitare. Programele nu aduc atingere suveranităţii naţionale de ordin cultural, educaţional sau în legătură cu politicile de piaţă a muncii. Aceste programe se inspiră din anumite măsuri la scară naţională şi trasează linii directoare comune. Sprijinul acordat de Uniunea Europeană vizează în special activităţi transnaţionale.

O întreagă gamă de programe noi în domeniul învăţământului, orientării şi formării profesionale au fost puse la punct în vederea ameliorării problemei şomajului de lungă durată.

În cele ce urmează vor fi prezentate aspecte cu privire la noile strategii şi măsuri adoptate în Belgia, Franţa, Regatul Unit al Marii Britanii şi Irlandei de Nord, Germania, Danemarca, Olanda şi Suedia.

Au fost urmărite, în special, dimensiunile şi caracteristicile problemei şomajului, structurile instituţionale la nivel naţional, regional şi local, strategiile utilizate, mecanisme de finanţare, noi forme de cooperare între diverse organisme şi factori de decizie.

 

Belgia

 

Nivelul şomajului a atins în Belgia o valoare ridicată în iunie 1984, cu 494.870 de şomeri şi care beneficiau de un ajutor de şomaj. În iunie 1990 se ajunsese deja la 331.767 de şomeri. O nouă creştere s-a înregistrat la sfârşitul lui aprilie 1991, ajungându-se la 361.254 de şomeri. În anul 1984, 68% dintre şomeri nu aveau de lucru de un an, sau mai mult. În anul 1990, procentul a scăzut la 62,7% - 59% pentru bărbaţi şi 65% pentru femei (în aceste cifre nu sunt incluse persoanele de peste 50 de ani) . 

În Belgia, corespunzător şanselor de angajare, şomerii de lungă durată se clasifică în trei categorii:

1. cei care sunt uşor de plasat şi care se reîntorc la lucru după angajare tradiţională şi măsuri de instruire;

2. cei care sunt mai greu de plasat parcurg mai multe etape cum ar fi: cursuri de activare, pregătire de bază, etc. şi pot necesita consultanţă;

3. cei foarte greu de plasat; în acest caz, se apelează la aşa-numitele proiecte sociale de ocupare sau la un sistem de indemnizaţii necondiţionate.

Institutul Superior al Muncii foloseşte o altă clasificare, distingând:

· şomeri activi – care depun eforturi să iasă din această situaţie;

· şomeri descurajaţi – care au intrat pe o spirală descendentă;

· şomeri “retraşi” – cu preocupări deja în afara pieţei formale a muncii.

În Belgia, comunităţile (flamandă şi, respectiv, valonă) răspund de instruire, iar regiunile de ocupare.

Comunitatea flamandă are o politică definită de combatere a şomajului de lungă durată. În octombrie 1987 au fost create “job-cluburi” pentru instruirea şomerilor în tehnici şi strategii pentru căutarea unui loc de muncă. S-au dezvoltat continuu noi strategii, acţiunea “Work Again” (Din nou la lucru), instruirea “Link-up”, instruirea în colaborare cu sectoarele industriale.

a) “Work Again” – lansată în iulie 1989 – urmăreşte îndrumarea şomerilor de lungă durată spre căutarea unui loc de muncă stabil. Acţiunea de căutare a unui loc de muncă se poate face direct sau prin strategii intermediare – cum ar fi instruirea.

Îndrumarea este orientată spre nevoile şomerului. Participarea nu este obligatorie însă, Echipa “Work Again” poate colabora şi cu alte organizaţii locale de instruire în vederea asigurării unei oferte de instruire adaptate la nevoile individuale. Pentru persoanele mai greu de plasat se planifică aşa-numita “angajare subvenţionată”. Ea constă în subvenţionarea de către stat a anumitor patroni, mai ales în sectorul public sau a unor organizaţii non-profit, o etapă intermediară până la angajarea prin piaţa muncii.

Echipele “Work Again” folosesc tehnici active pentru alegerea grupurilor-ţintă şi o reţea de contact alcătuită din organizaţiile locale. Şomerilor li se oferă îndrumare şi consultanţă pentru analizarea potenţialului lor şi evaluarea şanselor lor. Consultanţa asigură informaţii, stimulare şi motivaţii.

S-a dezvoltat şi un plan de acţiune ce cuprinde şi sesiuni de urmărire a rezultatelor. În anul 1991, 10.000 de şomeri au beneficiat de acest plan. Dintre cei care beneficiază de acţiunea “Work Again”, 60% se bucură de succes.

b) Instruirea “Link-up” s-a concentrat, după martie 1987, asupra şomerilor de lungă durată, cu mai puţine studii, cu vârste între 18 şi 40 de ani. Din 1989, module orientate direct către piaţa muncii au fost oferite pentru un anumit număr de profesii necesitând calificări de nivel scăzut. 

Printre posibilităţile oferite prin instruirea “Link-up”, menţionăm: 

· pregătirea pentru cursuri de formare profesională;

· sporirea eficienţei la viitorul loc de muncă;

· realizarea unor calificări profesionale elementare;

· ridicarea nivelului motivaţiei şi conştientizarea rolului lor;

· adoptarea unei atitudini pozitive faţă de muncă şi studiu;

· beneficierea de orientare profesională adecvată.

Fiecare ciclu de instruire durează 14 săptămâni, câte 30 de ore de curs pe săptămână – 16 ore de instruire tehnică, 7 ore de consultanţă şi îndrumare individuală, 7 ore de terminologie şi matematică în legătură cu instruirea tehnică.

Se folosesc tehnici de predare diverse, în funcţie de grupul-ţintă. Instruirea se asigură în grupuri de câte 8 persoane. Programul “Link-up” include anual câte 3.800 de şomeri. Ulterior, circa 50% dintre participanţii la cursuri sunt plasaţi (“linked”) într-un loc de muncă corespunzător.

c) Instruirea în colaborare cu sectoarele industriei. Din anul 1989 s-a organizat o pregătire profesională reală, pornind de la nevoile reale ale diferitelor sectoare de activitate industrială. Perioadei de pregătire teoretică îi urmează una de instruire practică într-o “companie-instructor”. La sfârşitul cursului, angajarea este garantată. Durata cursurilor este cuprinsă între 140 de ore şi 9 luni.

O serie întreagă de şomeri urmează cursurile tradiţionale (pregătire iniţială, cursuri de recalificare, module de instruire). Creşterea numărului şomerilor impune noi trasee de instruire în sectorul terţiar şi în cel secundar. Ele sunt structurate pornind de la pregătirea de bază şi de la aptitudinea de însuşire a cunoştinţelor.

d) Iniţiative la nivel local. Aceste iniţiative au fost lansate de diferite organizaţii socio-culturale pentru prevenirea şi combaterea izolării sociale şi economice a şomerilor. Se are în vedere o abordare care să vizeze necesitatea dezvoltării calificării în conformitate cu cerinţele pieţei muncii şi dezvoltarea personală şi socială a participanţilor.

Dintre iniţiative pot fi menţionate:

· Ateliere de lucru pentru învăţare;

· Proiecte prin care se dobândeşte experienţă de lucru;

· Ateliere de lucru sociale.

Atelierele de lucru pentru învăţare oferă o combinaţie de învăţământ tehnic de bază, cu educaţie personală şi socială. Aceleaşi principii ca şi în atelierele de lucru sunt urmărite şi în proiectele prin care se dobândeşte experienţă de lucru numai că, în cazul proiectelor, participanţii sunt instruiţi în condiţii reale de lucru. Atelierele de lucru sociale sunt locuri de muncă protecţioniste pentru şomerii foarte greu de integrat.

e) Acţiuni de sprijin individual. Din martie 1991 s-a introdus o indemnizaţie suplimentară de instruire pentru şomerii de lungă durată şi un document al celui care caută de lucru, document care dă dreptul la îndrumare personală şi intensivă.

 

Mecanisme de finanţare

Prin acordul naţional inter-sectorial partenerii sociali au hotărât să aloce 0,18% din salariul tarifar pentru iniţiativele de ocupare şi instruire pentru şomerii care constituie grupuri de risc. Contribuţia a fost majorată ulterior la 0,25% din salariul tarifar. Fiecare sector îşi poate dezvolta propriile iniţiative în legătură cu folosirea fondurilor. Fondurile sunt împărţite egal între VDAB (Serviciul flamand de ocupare a forţei de muncă şi formare profesională) şi Fondul sectorial. VDAB poate încheia şi înţelegeri de colaborare cu terţe părţi cum sunt organizaţiile voluntare locale care oferă programe educaţionale şi de instruire complementare.

La nivel local, proiectele sunt finanţate de diferite credite şi fonduri, o iniţiativă putând fi finanţată printr-o coroborare a mai multor surse.

S-a realizat o colaborare structurală între autorităţile naţionale şi autorităţile regionale şi comunitare care se ocupă de formarea şi ocuparea forţei de muncă.

Acordul din 10 decembrie 1990 între autorităţi şi partenerii sociali se referă, printre altele, la: 

· o campanie de instruire colectivă destinată şomerilor şi patronilor;

· diverse acţiuni ale regiunilor şi comunităţilor cu obiectivul unei oferte mai largi pentru şomerii de lungă durată.

Fondul sectorial încurajează întreprinderile individuale să recruteze cursanţi şi caută să motiveze patronii pentru a forma “întreprinderi-instructor”.

VDAB colaborează şi cu organizaţii voluntare externe care sunt mici asociaţii sau reţele de educaţie continuă sau asociaţii pentru şomeri, în vederea asigurării unor resurse complementare de instruire.

Pentru a combate şomajul de natură structurală prin crearea de locuri de muncă în sectorul necomercial, locuri de muncă care satisfac nevoi colective, a fost lansat “al treilea circuit de lucru”. 

În cadrul acestui proiect munca trebuie să fie de utilitate publică, socială sau de interes cultural şi să nu aibă vreun scop lucrativ.

Angajarea se face pentru program complet sau parţial de lucru. Noile locuri de muncă nu trebuie să antreneze desfiinţarea altora create de acelaşi angajator sau de aceeaşi autoritate publică. În 1991 au beneficiat de acest proiect 14.500 de persoane.

 

Franţa

 

Politica ocupării forţei de muncă în Franţa a însoţit diversele faze ale economiei de piaţă. La început simplă şi omogenă, ea a devenit din ce în ce mai complexă, ajungând în 1995 să aibă 2,3 milioane de beneficiari.

Dintre primele obiective au fost: adaptarea populaţiei active la transformările economiei, modificarea calificărilor, ajutorul dat pentru sporirea mobilităţii geografice şi sectoriale.

În anul 1963, Fondul naţional pentru ocuparea forţei de muncă a fost destinat facilitării restructurării industriale. În 1966 a fost înfiinţată Asociaţia pentru formarea profesională a adulţilor, iar în 1967, Agenţia naţională pentru ocuparea forţei de muncă.

Începând cu 1985 s-a conturat tot mai clar ideea că legăturile între ocuparea forţei de muncă şi şomaj nu sunt univoce, în sensul că nu este suficient să se creeze noi locuri de muncă sau să se reducă săptămâna de lucru pentru a reduce corespunzător şomajul şi nu este posibil să fie redus semnificativ costul muncii pentru a favoriza angajările.

Sunt necesare acţiuni multiple, orientate spre grupuri-ţintă bine alese. Un asemenea grup îl constituie tinerii. Partenerii sociali şi statul au stabilit un sistem coerent de integrare a tinerilor.

În Franţa, contractele “ocupare-solidaritate” sunt – din punct de vedere al numărului de beneficiari şi al costului pentru stat – cele mai importante măsuri în vigoare pentru ocuparea forţei de muncă.

Contractele pe durată determinată, cele cu timp de lucru parţial, pot permite dezvoltarea unor activităţi care să răspundă unor nevoi colective.

Sistemul cuprinde – din 1996 – trei tipuri de contracte:

1. contracte de calificare;

2. contracte de adaptare;

3. contracte de orientare.

Creditul de formare profesională a fost instituit în 1989. În anul 1993 a fost instituit sistemul Paque, de pregătire activă pentru calificare şi angajare, şi are în vedere, în special, tinerii defavorizaţi. În 1994 a fost creat ajutorul pentru prima încadrare a tinerilor şi au apărut stagiile de încadrare şi formare în vederea angajării. În 1995, contractele iniţiativă – ocupare a forţei de muncă au urmat contractelor de reangajare.

Anul 1996 marchează o accentuată punere în discuţie a problemei şomajului, în special a măsurilor menite să stimuleze angajarea, fără a neglija complexitatea, costul lor şi, în principiu, eficacitatea măsurilor aflate sub semnul probabilităţii. În iunie 1996, o comisie parlamentară a întocmit un raport critic cu privire la măsurile întreprinse de diferite foruri în domeniul ocupării forţei de muncă.

 

Regatul Unit al Marii Britanii

şi Irlandei de Nord

 

În Regatul Unit, principalele departamente guvernamentale care se ocupă de strategii de combatere a şomajului de lungă durată sunt:

· Departamentul Ocupării Forţei de Muncă;

· Departamentul Învăţământului şi Ştiinţei;

· Departamentul Securităţii Sociale;

· Departamentul Comerţului şi Industriei.

· Departamentul Dezvoltării Economice (Irlanda de Nord);

Grupul Operativ Naţional de Instruire are rolul de a oferi consultanţă Secretariatului de stat pentru ocuparea forţei de muncă.

Începând cu anul 1986 un element important al pregătirii şomerilor a fost interviul “Restart”. Întrebările adresate în acest interviu sunt legate de calificarea şi capacităţile şomerilor, ca şi de modul cum şi-au căutat de lucru. Celor intervievaţi li se oferă fie un loc la “job-cluburi”, fie un loc într-o Schemă de subvenţionare antreprenorială, fie un loc de muncă vacant, fie un loc de muncă în programul E.T. (Employment-Training, adică pregătire pentru angajare).

E.T. (Employment-Training) a fost lansat în luna septembrie 1988 şi este principalul program ce urmăreşte sprijinirea şomerilor. Sunt identificate nişte grupuri-ţintă în rândul şomerilor, cunoscute sub numele “Garanţie” şi “Scop”. Grupul “Garanţie” este alcătuit din cei cărora trebuie să li se ofere un loc de instruire, tineri în vârstă de 18-24 de ani, şomeri de peste 6 luni, dar nu mai mult de 12 luni. Grupul “Scop” îi include pe cei cu vârste între 18 şi 49 de ani, şomeri de cel puţin 2 ani, dar şi handicapaţi şomeri.

JTP-Job Training Programme (din Irlanda de Nord) este Programul de instruire pentru un loc de muncă şi oferă un Program de evaluare iniţială de la un Agent managerial pentru a-i ajuta pe şomerii de peste 6 luni. Evaluarea durează până la 5 zile şi la sfârşit este convenit un Plan personal de instruire ce poate include pregătirea la un colegiu sau la un centru de pregătire.

Acţiunea pentru ocuparea forţei de muncă prin Proiecte de utilitate publică a fost începută în anul 1981. Se oferă locuri de muncă temporare pentru maximum un an printr-un evantai de proiecte în folosul comunităţii. Sponsorizarea este, în general, de la organizaţii voluntare, grupuri ale comunităţii locale şi organizaţii caritabile. Pe teritoriul Irlandei de Nord s-au creat astfel 10.000 de locuri de muncă.

Germania

 

Măsurile pentru combaterea şomajului sunt încurajate prin acordarea unor subvenţii şi împrumuturi angajatorilor din sectorul public sau privat. Subvenţia reprezintă circa 50-75% din salariu, dar poate atinge, în anumite cazuri, 90-100%.

În plus, se pot acorda împrumuturi speciale pentru proiecte deosebite legate de generarea locurilor de muncă.

În general, ajutorul este acordat pentru un an şi poate fi prelungit în cazul creării unor locuri de muncă pe durată nedeterminată.

În 1991, aproape 83.000 de persoane erau angajate pe baza acestor măsuri.

 

Danemarca

 

Planul de creare a locurilor de muncă a fost introdus în 1978. El se adresează şomerilor mai tineri de 60 de ani şi care sunt membri ai unui fond de asigurare de şomaj. Şomerii mai tineri de 25 de ani pot solicita să beneficieze de plan după o perioadă de şomaj de 6 luni; iar cei în vârstă mai mare de 25 de ani, numai după o perioadă cuprinsă între 12 şi 21 de luni. În principiu, şomerii au dreptul la o singură ofertă de lucru. Tinerii sub 25 de ani şi şomerii care au împlinit 50 de ani în timpul perioadei de ofertă au dreptul la un număr nelimitat de oferte de muncă.

Sectorul public trebuie să angajeze cel puţin 10% din şomerii de lungă durată.

Administraţia locală din zona de reşedinţă a beneficiarului trebuie să se ocupe de găsirea locurilor de muncă.

Statul acordă un ajutor financiar angajatorului pe perioada ofertei de muncă. În sectorul public, oferta pentru loc de muncă are o durată de cel puţin şapte luni, iar în sectorul privat de cel puţin nouă luni. În 1991, 55.400 de persoane au beneficiat de planul de ofertă a locurilor de muncă.

Reforma pentru o politică activă de ocupare a forţei de muncă – lansată în iunie 1993 – a înlocuit programul menţionat anterior cu unul de formare profesională.

Acest nou program se adresează tinerilor şi altor grupuri de risc.

Proiectele de angajare pot fi puse în practică de autorităţile locale, districtuale, de către stat sau organizaţii private. Proiectele includ activităţi necomerciale şi nu trebuie să se suprapună peste activităţi deja existente. 

Autorităţile locale primesc subvenţiile acordate pe baza unui număr de ore de participare la măsuri pentru angajarea şi formarea forţei de muncă.

 

Olanda

 

Regulamentul-cadru pentru procurarea locurilor de muncă şi încadrare profesională se adresează, începând cu ianuarie 1993, celor aflaţi în şomaj de peste 6 luni, celor care suferă de o incapacitate parţială de muncă aflaţi parţial în şomaj, dar şi altor categorii de şomeri.

Metoda menită să ofere experienţă profesională prevede reduceri de cotizaţii şi o sumă forfetară pentru crearea de locuri de muncă suplimentare în sectorul public sau privat. Scutirea de taxe este acordată cel mult un an. Suma forfetară se ridică la 22.000 de florini pentru sectorul public şi cel mult 15.000 de florini pentru sectorul privat.

În 1990, s-au creat astfel 3.200 de locuri de muncă necesitând experienţă profesională şi 9.400 locuri de muncă obişnuite. 

În Olanda există şi un plan special adresat şomerilor între 16 şi 21 de ani, ca şi din grupa 21-26 de ani şi care sunt în şomaj de peste 6 luni. În sectorul public sunt create posturi menite să furnizeze experienţă profesională şi, în anumite condiţii sunt create şi în sectorul privat. Timpul de lucru săptămânal este de 32 de ore.

Statul rambursează municipalităţii costurile salariale. Pentru fiecare tânăr ocupat, statul acordă o sumă forfetară.

 

 

 

Suedia

 

În Suedia există un program de pregătire profesională pentru tineri şi un serviciu de angajare care poate oferi o angajare temporară – în sectorul public – persoanelor cu vârste între 25 şi 64 de ani, mai ales şomerilor de lungă durată. Sunt avuţi în vedere şi şomerii vârstnici, cei pentru care mobilitatea geografică este imposibilă, ca şi alte categorii greu de integrat. Sectorul serviciilor face din ce în ce mai mult apel la angajări temporare.

O subvenţie corespunzând la 65% din salariu şi costurile sociale sunt plătite timp de şase luni angajatorului. În domeniul conservării mediului, subvenţia poate ajunge la 100% din costurile salariale.

În 1992, circa 15.900 de persoane ocupau în medie un post public temporar, cifră net inferioară celei din 1983, când numărul lor era de 59.000.

În august 1992 a fost constituit un fond pentru relansarea programului şi pentru creşterea investiţiilor în întreprinderile de stat. Această acţiune permite crearea a 37.000 de locuri de muncă.

Un program de încadrare profesională a tinerilor a fost stabilit cu contribuţia angajatorilor din sectorul public sau cel privat şi a sindicatelor. Programul este destinat tinerilor de 18 şi 19 ani, dar şi celor de 17 ani cu condiţia să fi urmat 2 ani de învăţământ secundar. 

O subvenţie care acoperă cel mult 60% din costurile salariale este acordată angajatorului.

 

 

III. POLITICI ÎN DOMENIUL OCUPĂRII FORŢEI DE MUNCĂ ÎN CADRUL

UNIUNII EUROPENE

 

Ocuparea forţei de muncă este în centrul preocupărilor statelor membre ale UE, având în vedere nivelul ridicat al şomajului din aceste ţări (de circa 10%).

Consiliul European de la Essen (9-10 decembrie 1994) a stabilit cinci domenii prioritare pentru stimularea ocupării forţei de muncă, ca o continuare a Cărţii albe din 1993 a Comisiei cu privire la creşterea economică, competitivitate şi ocuparea forţei de muncă.

Aceste domenii sunt:

· ameliorarea perspectivelor de ocupare prin stimularea investiţiilor în domeniul formării profesionale;

· sporirea intensităţii creşterii în domeniul ocupării forţei de muncă;

· scăderea costurilor salariale indirecte;

· creşterea eficacităţii politicilor pe piaţa muncii;

· întărirea măsurilor în favoarea grupurilor afectate în mod deosebit de şomaj.

La Essen, Consiliul European a solicitat statelor membre să stabilească programe multianuale pentru ocuparea forţei de muncă şi să întocmească rapoarte prioritare – adresate Comisiei – privind punerea lor în aplicare.

Rapoartele prezintă principalele măsuri întreprinse de guverne pentru a aplica în ultimele 12 luni programele lor multianuale, evaluează în anumite cazuri impactul acestor măsuri asupra ocupării forţei de muncă şi fac cunoscute principalele modificări sau iniţiative în domeniu.

Strategia numită Essen a fost îmbrăţişată de Consiliul European de la Madrid (decembrie 1995), apoi de la Dublin (decembrie 1996).

La Consiliul European de la Dublin (13-14 decembrie 1996) Consiliul şi Comisia au prezentat un raport privitor la punerea în aplicare a celor cinci priorităţi formulate la Essen.

Preşedintele Comisiei a prezentat în iunie 1996 “Pactul de încredere pentru ocuparea forţei de muncă”, care urmăreşte mobilizarea tuturor celor implicaţi în lupta pentru locuri de muncă, pentru a face din ocuparea forţei de muncă o problemă de interes major la nivel european, lupta împotriva şomajului trebuind să fie un obiectiv pe termen mediu şi lung.

Tratatul de la Amsterdam (intrat în vigoare la 1 mai 1999) introduce conceptul de strategie coordonată pentru ocuparea forţei de muncă, care se înscrie în prelungirea strategiei integrate adoptate la Consiliul de la Essen – din decembrie 1994.

Odată cu Tratatul de la Amsterdam, ocuparea forţei de muncă reprezintă un obiectiv prioritar al Comunităţii Europene. Acesteia i se acordă o competenţă complementară faţă de cea a ţărilor membre, vizând o strategie coordonată pentru ocuparea forţei de muncă. În acest scop, în Tratat a fost inserat un nou titlu “Ocuparea forţei de muncă” (Titlul VIII), care prevede:

· integrarea ocupării forţei de muncă în celelalte politici comunitare;

· stabilirea unor mecanisme de coordonare la nivel comunitar (adoptarea de către Consiliu a liniilor directoare pentru ocuparea forţei de muncă şi supravegherea aplicării lor în statele membre, crearea unui comitet consultativ pentru ocuparea forţei de muncă);

· posibilitatea adoptării de către Consiliu – cu majoritate calificată – a unor acţiuni de încurajare, în special a unor programe-pilot (în afara fondurilor structurale)

Tot prin Tratatul de la Amsterdam (art. 130) a fost creat Comitetul consultativ pentru ocuparea forţei de muncă, care înlocuieşte Comitetul pentru ocuparea forţei de muncă şi piaţa de muncă, creat în 1996. El este alcătuit din câte doi reprezentanţi pentru fiecare stat membru şi doi reprezentanţi ai Comisiei, având ca sarcină să asiste Consiliul în exercitarea responsabilităţilor ce îi revin în domeniu. Comitetul urmăreşte politicile – pe piaţa forţei de muncă – puse în practică de statele membre, în vederea coordonării lor. De asemenea, Comitetul consultă partenerii sociali în scopul îndeplinirii sarcinilor sale. 

În 1981 a fost demarată Acţiunea pentru ocuparea forţei de muncă prin proiecte de utilitate publică. Acest program oferă locuri de muncă temporare, pe o perioadă de maximum un an. La Consiliul European de la Viena (11-12 decembrie 1998), reprezentanţii ţărilor membre au solicitat o mai mare sinergie între liniile directoare pentru ocuparea forţei de muncă şi orientările prioritare ale politicilor economice. Potrivit Consiliului, politica privitoare la ocuparea forţei de muncă trebuie să se înscrie într-o abordare globală, care cuprinde politicile macroeconomice axate pe creştere şi stabilitate, reformele economice menite să contribuie la creşterea competitivităţii, ca şi liniile directoare pentru ocuparea forţei de muncă destinate să îmbunătăţească capacitatea de inserţie profesională, adaptabilitatea, egalitatea şanselor şi spiritul antreprenorial.

Consiliul European a solicitat iniţierea unui Pact european pentru ocuparea forţei de muncă, în cadrul procesului de la Luxemburg. Aşa-numitul proces de la Luxemburg a condus la o coordonare a politicilor statelor membre în cadrul liniilor directoare de ocupare a forţei de muncă şi a planurilor naţionale de acţiune.

Consiliul European de la Luxemburg – din noiembrie 1997 – a analizat cele mai bune practici naţionale în domeniul luptei împotriva şomajului, punând bazele acţiunii viitoare.

Pactul european pentru ocuparea forţei de muncă are ca principal merit instituirea unui dialog între responsabilii politicilor bugetare, monetare, salariale şi structurale. Pactul este menit să ajute fiecare factor determinant să înţeleagă acţiunile altor factori hotărâtori pentru a prevedea mai exact reacţiile lor în faţa desfăşurărilor economice şi politice. De asemenea, este conceput să reducă factorii de incertitudine, să stimuleze creşterea şi crearea de noi locuri de muncă. Pactul este conceput să înlesnească o sporire moderată a salariilor, dar şi controlul asupra acestora.

În esenţă, pactul are următoarele elemente de bază:

· coordonarea în materie de politică economică şi îmbunătăţirea interacţiunii între evoluţia salariilor şi politicile monetare, bugetare şi financiare cu scopul de a dinamiza o creştere durabilă, neinflaţionistă;

· continuarea dezvoltării şi îmbunătăţirea punerii în practică a strategiei coordonate în sprijinul ocupării forţei de muncă, pentru sporirea eficienţei pieţelor muncii, prin îmbunătăţirea capacităţii de inserţie profesională, a spiritului antreprenorial, a capacităţii de adaptare a întreprinderilor şi a lucrătorilor lor şi stabilirea unei reale egalităţi a şanselor în ceea ce priveşte participarea femeilor la viaţa activă – aşa cum reiese din procesul de la Luxemburg;

· reformarea şi modernizarea în profunzime a structurilor în scopul ameliorării capacităţii de inovare şi a eficacităţii pieţelor de bunuri, de servicii şi capitaluri.

Summit-ul de la Cardiff (iunie 1998) a permis sublinierea importanţei unei creşteri susţinute şi durabile pentru a stimula crearea de noi locuri de muncă. S-a decis iniţierea unui dialog macroeconomic îmbunătăţit, conţinând reforme economice în corelaţie cu o strategie coordonată pentru ocuparea forţei de muncă.

Pe baza raporturilor Cardiff I şi Cardif II ale Comisiei – bazate pe elementele furnizate de statele membre şi pe munca aprofundată a Comitetului de politică economică, ca şi munca Grupului orizontal “Piaţa internă”, Consiliul European a reliefat importanţa punerii în aplicare a reformelor menite să îmbunătăţească competitivitatea şi funcţionarea pieţei de bunuri, servicii şi capitaluri. Se urmăreşte limitarea numărului de reglementări inutile la nivel local şi european, în vederea uşurării sarcinilor micilor întreprinderi şi facilitării înfiinţării de noi întreprinderi.

Consiliul European de la Köln (iunie 1999) a consolidat strategia europeană de creare de noi locuri de muncă, punând bazele unei politici comunitare în domeniul ocupării forţei de muncă care să ia în considerare ansamblul factorilor economici cu influenţă asupra ocupării forţei de muncă.

Cu ocazia Summit-ului de la Köln, şefii de stat şi de guvern au recunoscut existenţa unei interdependenţe a domeniilor legate de politica macroeconomică, subliniind influenţa reciprocă a deciziilor luate la nivel macroeconomic.

În Pactul european pentru ocuparea forţei de muncă se integrează – într-un concept global – măsurile Uniunii Europeane în acest domeniu.

În anul 1996, Comisia a lansat o iniţiativă de anvergură intitulată “Acţiune pentru ocuparea forţei de muncă în Europa, un Pact de încredere” care are un triplu obiectiv: să mobilizeze toţi factorii implicaţi (autorităţi comunitare, naţionale, locale şi parteneri sociali), să valorizeze mai bine efectul de multiplicare la scară europeană şi să înscrie lupta contra şomajului într-o perspectivă pe termen mediu şi lung.

În 1998, Comisia a propus o serie de linii directoare bazate, în principal, pe patru elemente:

1. spiritul antreprenorial;

2. capacitatea de inserţie profesională;

3. capacitatea de adaptare;

4. egalitatea şanselor.

Aceste linii directoare sunt transpuse în politicile naţionale prin intermediul planurilor naţionale de acţiune elaborate de statele membre, fiind supuse apoi analizei Comisiei şi Consiliului. Rezultatul analizei este apoi consemnat în raportul anual asupra ocupării forţei de muncă.

Prin liniile directoare pentru 1999, Consiliul European şi-a propus întărirea acţiunilor întreprinse în următoarele direcţii:

· accent susţinut pe măsurile active;

· pregătire continuă;

· exploatarea potenţialului de creare de locuri de muncă;

· concilierea vieţii profesionale cu cea familială;

· piaţă a muncii deschisă tuturor.

Întărind abordarea de la Luxemburg şi pe baza evaluărilor planurilor naţionale de acţiune, Comisia a formulat liniile directoare pentru anul 2000, constatând, totodată, că abordarea bazată pe cele patru elemente enumerate mai sus este mai adecvată pe termen mediu. Liniile directoare pentru anul 2000 au fost aprobate de Consiliul de Miniştri din 29 noiembrie 1999, apoi de Consiliul European de la Helsinki din 10-11 decembrie 1999.

Obiectivul urmărit este adoptarea unor linii directoare privind ocuparea forţei de muncă pentru anul 2000, conţinând o serie de adaptări la liniile directoare pentru anul 1999 în ceea ce priveşte planurile naţionale de acţiune şi raportul anual privind ocuparea forţei de muncă din 1999. Propunerile Comisiei urmăreau menţinerea coerenţei şi confirmarea abordării integrate începute la Luxemburg în 1997. 

Liniile directoare sunt parte a unui ansamblu de documente adoptate de Comisie în domeniul ocupării forţei de muncă. Acest pachet de documente cuprinde pe lângă documentele anterior menţionate, respectiv, liniile directoare pentru anul 2000 şi un raport privitor la anul 1999, şi o decizie a Consiliului care instituie Comitetul pentru ocuparea forţei de muncă şi recomandări ale Comisiei privitor la recomandările Consiliului asupra punerii în aplicare a politicilor de ocupare a forţei de muncă în statele membre.

Comisia apreciază că situaţia în UE înregistrează progrese în domeniul creării de locuri de muncă şi luptă împotriva şomajului. Astfel, numărul persoanelor ocupate a crescut cu 1,8 milioane în 1998, adică o creştere de 1,2% (o creştere de două ori mai mare decât în 1997, cea mai semnificativă din 1990). Şomajul a scăzut la 9,4% în mai 1999, în timp ce în mai 1998 era de 10,1%. Indicele de ocupare a forţei de muncă este însă de numai 61%, scăzut faţă de SUA şi Japonia, unde este de circa 74%.

Printre propunerile Comisiei pentru anul 2000 se numără o intervenţie precoce la nivelul individului pentru a permite integrarea efectivă şi rapidă pe piaţa muncii, având în vedere insuficienţa măsurilor preventive din anumite state membre; o clarificare a semnificaţiei trecerii de la măsuri pasive la măsuri active – adică pe de o parte măsuri destinate să stimuleze căutarea unui loc de muncă şi acceptarea lui, să amelioreze capacitatea de integrare profesională şi crearea de noi locuri de muncă şi, pe de altă parte, politicile de prelungire a vieţii active. Pregătirea continuă trebuie să aibă în vedere activitatea Comitetului pentru ocuparea forţei de muncă şi semnalele de pe piaţa muncii privind, mai ales, elaborarea unei definiţii potrivite a conceptului de pregătire continuă, o recomandare specifică privitoare la dezvoltarea cunoştinţelor, dotarea şcolilor cu material informativ corespunzător, facilitarea accesului elevilor şi studenţilor la Internet până în 2002, pentru uşurarea trecerii de la şcoală la muncă.

Comisia propune exploatarea noilor posibilităţi de creare de locuri de muncă, mai ales în domeniul serviciilor legate de industrie, inclusiv în sectorul referitor la mediu. Se urmăreşte întărirea dimensiunii locale şi regionale a ocupării forţei de muncă, ţinând cont de rolul serviciilor publice pentru ocuparea forţei de muncă.

Ca urmare a dezbaterilor generate de adoptarea comunicării Comisiei asupra “modernizării organizării muncii” (din 1998) şi a voinţei exprimate de către partenerii sociali de a se angaja într-un proces comun în acest sens, Comisia a propus o serie de teme spre abordare cum ar fi: formarea şi reconversia, introducerea noilor tehnologii, noile forme de muncă, chestiuni legate de timpul de lucru, etc.

S-a acordat o atenţie specială egalităţii şanselor. În Liniile directoare 2000 se recomanda facilitarea reintegrării – după o absenţă – pe piaţa muncii.

Progrese importante au fost făcute în 1999 şi prin definirea unui prim ansamblu de indicatori comuni meniţi să aprecieze drumul parcurs spre obiective europene în domeniul măsurilor preventive şi al măsurilor active.

Ansamblul indicatorilor comuni trebuie extins pentru a acoperi domenii cum ar fi educaţia şi formarea profesională, spiritul antreprenorial, fiscalitatea, capacitatea de adaptare şi egalitatea şanselor.

Statele membre trebuie să-şi intensifice eforturile pentru instaurarea unui sistem de urmărire care să permită furnizarea de date detaliate cu atribute care să faciliteze evaluarea completă a aplicării politicii comunitare în privinţa ocupării forţei de muncă.

În anul 2000 a fost prevăzută o raţionalizare a rapoartelor referitoare la ocuparea forţei de muncă. Va fi prezentat un singur raport care să conţină o descriere a aplicării planurilor naţionale de acţiune şi o actualizare a lor, pentru a ţine cont de liniile directoare pentru anul 2000, concentrând informaţiile pe:

· indicatori comuni care să măsoare progresele realizate spre atingerea obiectivelor europene şi naţionale;

· evaluarea iniţiativelor pentru identificarea măsurilor eficiente;

· semnalarea tututor iniţiativelor noi sau a măsurilor interesante.

Pe 13 martie 2000, a fost adoptată Decizia Consiliului asupra liniilor directoare pentru politicile de ocupare a forţei de muncă în statele membre în anul 2000 [JO, L72, 21.03.2000].

Pentru prima dată, Comisia a propus Consiliului formularea unor recomandări adresate fiecărui stat membru privitor la politica de ocupare a forţei de muncă, pe baza unei analize comparative a rezultatelor în domeniul ocupării forţei de muncă şi a lacunelor observate în punerea în aplicare a liniilor directoare. Recomandările au fost adoptate pe 14 februarie 2000 de către Consiliu. 

Adoptarea noilor reglementări din pachetul “Agenda 2000”, aplicarea parţială a unui nou cadru financiar pentru perioada 2000-2006, în special în domeniul acţiunilor structurale şi stabilirea noilor orientări ale Fondurilor structurale şi Fondului social european, reprezintă o prioritate de acţiune.

În conformitate cu Regulamentul nr. 1784/1999, Fondul social european intervine în cadrul a trei noi obiective ale politicii structurale (regiuni cu întârziere în dezvoltare, reconversie economică şi socială a zonelor aflate în dificultate, acţiuni în favoarea dezvoltării resurselor umane). Regulamentul prevede că acest fond este un instrument în slujba strategiei europene pentru ocuparea forţei de muncă.

În domeniul luptei împotriva discriminărilor şi inegalităţilor este prevăzută o nouă iniţiativă comunitară, iniţiativă cu o acoperire financiară de 2.847 mil. de euro (iniţiativa EQUAL). 

Acţiunile locale de combatere a şomajului sunt de o deosebită importanţă. Iniţiativele s-au materializat în principal prin punerea în aplicare a unor Pacte teritoriale în vederea ocupării forţei de muncă şi prin crearea unei strategii europene de încurajare a iniţiativelor locale de dezvoltare şi ocupare a forţei de muncă.

Conform estimărilor Comisiei, acţiunea locală pentru ocuparea forţei de muncă este – şi în prezent – un element fundamental al politicii europene, tocmai datorită potenţialului său ridicat de creare de noi locuri de muncă. Consecinţe negative asupra situaţiei ocupării forţei de muncă şi a creşterii în Europa, în conformitate cu aprecierile Comisiei, apar şi datorită nivelului ridicat al impozitării muncii. De aproape 15 ani, se constată o creştere a presiunii fiscale asupra muncii salariate. Suportarea impozitelor se deplasează tot mai mult către muncitorii mai puţin calificaţi şi mai puţin mobili. Pentru a corecta această tendinţă, Consiliul a adoptat la 22 octombrie 1999 Directiva 1999/85/CE – care modifică Directiva 77/388/CE – directivă al cărei obiectiv este de a permite aplicarea, cu titlu experimental, a unui nivel redus de TVA serviciilor cu densitate sporită în ceea ce priveşte mâna de lucru.

În lupta împotriva şomajului, dincolo de acţiunile comunitare, evoluţia problemei ocupării forţei de muncă depinde şi de factori externi, în particular de situaţia economică internaţională.

În acest cadru, politicile de ocupare a forţei de muncă într-o economie globală au făcut obiectul Reuniunii de la Washington – din februarie 1999 – între miniştrii muncii din ţările G8, reprezentanţii Comisiei Europene, ai Organizaţiei Internaţionale a Muncii, ai Organizaţiei pentru Cooperare şi Dezvoltarea Economică, reprezentanţii FMI, ca şi responsabilii patronali şi sindicali. Dimensiunea socială, în contextul mondializării, fusese deja subliniată în cadrul G8. Totuşi, cu ocazia reuniunii de la Washington, ţările din grupul G8 au aprobat în mod deschis strategia europeană pentru ocuparea forţei de muncă, precizând semnificaţia rolului politicilor şi instituţiilor în domeniul ocupării forţei de muncă, ca şi 

al sistemelor de protecţie socială, cu scopul de a asigura o mai bună adaptare la mutaţiile structurale ale pieţei muncii într-o economie globalizată.

În această perspectivă, Comisia a prezentat o Notă informativă în iunie 1999 [SEC (1999) 988], în care reafirmă importanţa intensificării cooperării internaţionale, ca şi continuarea eforturilor la nivel naţional pentru a pune în practică politici eficace de combatere a şomajului. Pentru a favoriza o dezvoltare durabilă şi generatoare de locuri de muncă, Comisia preconizează o abordare care se bazează pe:

· promovarea reformelor structurale pentru a dezvolta capacitatea de adaptare şi competitivitatea economiilor europene, favorizând reîntoarcerea şomerilor pe termen lung pe piaţa muncii;

· continuarea politicilor macroeconomice axate pe creştere economică şi stabilitate, ca şi existenţa unui echilibru între politica monetară şi politica bugetară.

La Summit-ul de la Helsinki, din 10-11 decembrie 1999, şefii de stat şi de guvern ai ţărilor membre ale UE au apreciat progresele înregistrate în evoluţia situaţiei economice a Uniunii, situaţie economică care se bazează pe un indice scăzut al inflaţiei, pe condiţii favorabile pentru investiţii, pe ameliorarea stării finanţelor publice. Consiliul European a confirmat sprijinul său pentru strategia europeană în vederea ocupării forţei de muncă şi a insistat asupra importanţei intensificării coordonării politicilor economice, politicilor din domeniul ocupării forţei de muncă şi a politicilor structurale, valorificând la maximum avantajele pieţei şi monedei unice. Conform Consiliului, accentul trebuie pus pe aplicarea efectivă a proceselor şi pe continuarea punerii în practică a respectivelor politici. Tot în acest cadru, Consiliul European a fost cel care a cerut întărirea participării partenerilor sociali şi Parlamentului European la adoptarea liniilor directoare pentru combaterea şomajului; acesta a subliniat şi progresele realizate în definirea şi utilizarea indicatorilor de performanţă în domeniul ocupării forţei de muncă şi a invitat statele membre să-şi continue munca în acest sens. 

De asemenea, Consiliul a recomandat statelor membre să acorde, în cadrul reformei întreprinse de ele pe piaţa muncii, în planurile de acţiune naţionale, o atenţie deosebită sistemelor de impozitare şi de alocaţii, ocupării forţei de muncă în sectorul serviciilor, organizării muncii, educării şi formării de-a lungul întregii vieţi, egalităţii şanselor între femei şi bărbaţi.

Cu ocazia prezentării obiectivelor strategice pentru perioada 2000-2005, pe 9 februarie 2000, Comisia Europeană a subliniat obiectivul său declarat de ocupare a forţei de muncă, pentru a apropia nivelul şomajului european de cel al ţărilor cele mai performante. În Comunicarea [COM (2000)154 final], Comisia reliefează faptul că şomajul, care constituie principala sursă de sărăcie şi excluziune socială, reprezintă şi o presiune inacceptabilă asupra societăţii, putând genera dezechilibre periculoase.

În ciuda succesului relativ al strategiei europene, pusă în practică încă din 1997, şomajul constituie încă o problemă de importanţă majoră în cadrul Uniunii. Consiliul European extraordinar de la Lisabona – din 23 şi 24 martie 2000 – la care s-au analizat chestiuni legate de creşterea economică, de competitivitate şi de luptă împotriva şomajului în interiorul UE, a subliniat că lupta împotriva şomajului, pentru ocuparea forţei de muncă, reprezintă prioritatea majoră. Obiectivele au fost fixate până în anul 2010.

Consiliul European de la Lisabona a trasat linii directoare menite a utiliza ocaziile oferite de avântul economic în vederea eradicării flagelului social reprezentat de şomaj. Perspectivele economice ale statelor membre sunt net favorabile faţă de cele din deceniile anterioare. Pentru anii 2000 şi 2001, creşterea economică este estimată la 3%, creşterea netă de locuri de muncă se apreciază superioară valorii de 1%, cu o asanare a cheltuielilor publice şi o inflaţie controlată, viitorul economic şi social al UE este mai înclinat să răspundă aşteptărilor cetăţenilor europeni decât în trecut. Dacă UE vrea să devină economia cea mai competitivă şi cea mai dinamică din lume, obiectiv declarat deja, trebuie să prelungească şi să anticipeze această evoluţie, păstrând şi dezvoltând caracteristicile modelului social european.

Nivelul şomajului în UE este ridicat (10%), în special datorită unui potenţial neexploatat pe deplin de creare a locurilor de muncă, nivelul de sărăcie este preocupant, gradul de îmbătrânire a populaţiei trebuie avut în vedere prin consecinţele asupra protecţiei sociale a pensionarilor, se manifestă întârzieri în tehnologia informaţiei şi a comunicaţiilor, toate acestea impunând măsuri hotărâte. Consiliul European de la Lisabona şi-a fixat priorităţi în funcţie de provocările apărute.

Şomajul este o problemă importantă a majorităţii statelor membre, devenind un obiectiv prioritar în Europa. Obiectivul este de a realiza până în anul 2010 o ocupare completă a forţei de muncă. În acest sens, trebuie întreprinse reforme ambiţioase, întrucât creşterea economică nu poate rezolva singură dificultăţile actuale de pe piaţa muncii. 

Printre slăbiciunile pieţei europene a muncii, conform Consiliului European de la Lisabona, pot fi menţionate:

· insuficienţa creării de noi locuri de muncă în sectorul serviciilor, acesta fiind de departe cel mai important în ceea ce priveşte crearea de locuri de muncă;

· dezechilibre regionale importante, mai ales un dezechilibru între statele membre din centrul UE şi cele de la periferia UE;

· un nivel ridicat al şomajului de lungă durată, mai mult de jumătate dintre şomerii înregistraţi în UE fiind fără loc de muncă de mai mult de un an;

· lipsa unei corelări între cererea şi oferta de mână de lucru;

· nivelul de şomaj feminin în statele membre ale UE este cu 3% mai mare decât în cazul bărbaţilor;

· evoluţia demografică europeană care evidenţiază îmbătrânirea populaţiei.

Relansarea economică permite anticiparea provocării tehnologice şi a celei sociale, provocări care pot apărea.

Tehnologia informaţiei şi a comunicaţiilor reprezintă cu siguranţă o provocare dar, în acelaşi timp, acest sector prezintă un potenţial important în ceea ce priveşte generarea locurilor de muncă. Comisia Europeană studiază impactul acestui tip de tehnologie asupra şomajului pe termen scurt şi mediu, elaborând în acest sens Comunicarea privind “Strategiile de ocupare a forţei de muncă în societatea informaţională”. Preocuparea trebuie să fie ca această societate informaţională să fie accesibilă tuturor, fără discriminare între categoriile sociale, rase, religie, sex. Societatea informaţională permite sporirea competitivităţii în domeniul creării de locuri de muncă. Trebuie vegheat constant ca efectele pozitive ale creşterii economice să fie echitabil repartizate, acesta fiind obiectivul unor iniţiative ca “Europa – o societate a informaţiei pentru toţi” concepută de Comisie, având în vedere că avântul înregistrat de societatea informaţională presupune o reacţie rapidă menită să permită tuturor cetăţenilor europeni să fie participanţi direcţi, indiferent de vârstă sau condiţie socială. Pentru realizarea acestui scop, ar trebui să scadă semnificativ costurile telecomunicaţiilor, mai ales prin utilizarea pe scară largă a reţelelor locale – şi printr-o eficientă pregătire a cetăţenilor în domeniul utilizării Internetului.

În concluziile sale, Consiliul de la Lisabona recomandă statelor membre să facă în aşa fel încât şcolile din statele membre să dispună de acces la Internet până la sfârşitul anului 2001 şi ca profesorii să fie pregătiţi pentru utilizarea noilor tehnologii. Consiliul recomandă, de asemenea, tuturor statelor membre să utilizeze toate serviciile publice de bază până în anul 2003.

În vederea implicării active în aşa numita “economie bazată pe cunoaştere” este necesar ca nivelul formării profesionale a persoanelor implicate să fie suficient de ridicat. Între nivelul şomajului şi cel al studiilor există o relaţie de inversă proporţionalitate care tinde să se acutizeze, ceea ce impune un nivel mai înalt de instruire la sfârşitul studiilor. Concluziile Consiliului de la Lisabona furnizează un obiectiv cantitativ până în anul 2010 şi anume: numărul persoanelor între 18 şi 24 de ani care nu au terminat decât primul ciclu de învăţământ secundar va trebui să scadă la jumătate. Învăţământul şi cercetarea trebuie să fie coordonate la scară europeană. Sunt necesare în acest scop programe naţionale şi programe comune de cercetare. Se prevede înfiinţarea unei reţele transeuropene cu debit foarte ridicat pentru comunicaţii până la sfârşitul anului 2001 şi eliminarea obstacolelor în calea mobilităţii cercetătorilor în Europa. În raportul privind Planul european de acţiune “eEuropa”, întocmit pentru Consiliul European de la Lisabona, sunt prevăzute obiective foarte precise, cu termene de scadenţă foarte scurte, care ar trebui să permită educaţiei şi cercetării europene să se integreze în această nouă economie bazată pe cunoaştere. Se estimează că numai în felul acesta Europa va putea să-şi dezvolte potenţialul în ceea ce priveşte crearea de noi locuri de muncă. Până la sfârşitul anului 2010, se apreciază că jumătate din locurile de muncă create în Europa vor deriva – direct sau indirect – din tehnologia informaţiei. Un exemplu în acest sens îl constituie, de pildă, locurile de muncă create prin dezvoltarea telefoniei mobile. Pentru a deveni o zonă de maximă competitivitate în lume este necesar, în afară de îmbunătăţirea condiţiilor de cercetare, să se instaureze un climat favorabil pentru spiritul antreprenorial, ceea ce impune mai ales reducerea cheltuielilor legate de birocraţie.

La Summit-ul de la Lisabona s-a subliniat ca prioritate şi perfecţionarea pieţei interne. Consiliul European solicită, printre altele, ţărilor membre şi Comisiei, să întreprindă totul pentru ca să poată fi încheiată liberalizarea în sectoare foarte specializate (gaz, electricitate, servicii poştale, transporturi etc.). În plus, Comisia a stabilit un plan de acţiune pentru piaţa internă (pe perioada 2000-2004), plan axat pe obiective specifice.

Moneda unică constituie o ocazie de a integra pieţele financiare europene. Aşa cum se subliniază în Comunicarea Comisiei “Capitalul-investiţie, cheia creării de locuri de muncă în Uniunea Europeană” prezentată la acest summit, pieţele de capital-risc reprezintă un factor de extremă importanţă pentru politicile referitoare la piaţa muncii. Consiliul European subliniază necesitatea stabilirii unui calendar strict pentru activarea, până în anul 2005, a unui plan de acţiune vizând pieţele financiare.

Concluziile Consiliului de la Lisabona reiau anumite linii directoare în privinţa ocupării forţei de muncă din 1998, 1999 pentru a le integra în patru domenii-cheie:

1. ameliorarea capacităţii de integrare profesională;

2. acordarea unei importanţe sporite educării şi formării pe întreg parcursul vieţii;

3. creşterea gradului de ocupare a forţei de muncă în domeniul serviciilor, sector generator de locuri de muncă;

4. promovarea egalităţii şanselor în toate domeniile.

La Lisabona nu s-a considerat necesar să se instituie noi procese, considerându-se că procesele de la Cardiff, Köln şi Luxemburg sunt suficiente. Numai adaptând şi întărind procesele existente, potenţialul de creştere economică, de ocupare a forţei de muncă şi de coeziune socială se poate manifesta pe deplin. Trebuie furnizaţi Uniunii indicatori fiabili şi comparabili între statele membre pentru a se întreprinde măsurile cele mai adecvate.

Analiza realizărilor în domeniul ocupării forţei de muncă în UE relevă o îmbunătăţire substanţială în anul 1999. Au fost create circa 2,1 milioane de locuri de muncă, iar rata ocupării forţei de muncă a crescut la 62,1%. Faţă de perioada imediat anterioară, de 3 ani, au fost create mai mult de 4 milioane de noi locuri de muncă. Succesele aplicării Strategiei pentru ocuparea forţei de muncă, dezvoltarea economică puternică, au contribuit la îmbunătăţirea situaţiei.

Gradul de ocupare a crescut cu 1,4% în plus faţă de cei 1,3% din 1998, aducând gradul de ocupare în UE la 62,1%, faţă de 61,4% din 1998. Se estimează ca această tendinţă crescătoare să continue în 2001.

Creşterea productivităţii a fost puţin peste 1% atât în 1998, cât şi în 1999, prin comparaţie cu valoarea de 1,8% din perioada 1980-1995. Şomajul a scăzut pentru al treilea an consecutiv, ajungând la 9,2%. În cazul tinerilor, cifra aproximativă a fost de 8,5%, uşor mai mică decât la începutul decadei. Şomajul pe termen lung rămâne însă de 4,0% din forţa de muncă.

Jumătate din numărul locurilor de muncă create din 1994 până în 1999 au fost ocupate de şomeri, faţă de numai o treime din perioada 1986-1990.

Germania însă, se află sub nivelul cel mai scăzut, atins în 1994, din cauza unei rate de numai 0,5% de creare de noi locuri de muncă, atât în 1998, cât şi în 1999.

În 1999, nivelul de ocupare a forţei de muncă a revenit, în majoritatea ţărilor, la valorile anterioare recesiunii de la începutul anilor ’90. Performanţele în domeniul ocupării forţei de muncă ar fi fost mai bune dacă în trei mari state membre nivelul ar fi fost mai mare de 1% în perioada 1997-1999.

În toate statele membre a crescut nivelul angajării femeilor, în special în cele cu procentaj scăzut de angajare feminină – cum ar fi Italia – şi unde procentul de ocupare a femeilor este de 38%, dar dintre locurile de muncă nou-create 85% au fost ocupate de femei.

Gradul de ocupare printre lucrătorii de peste 55 de ani – de ambele sexe – a continuat să scadă în anumite state membre (Germania, Grecia, Franţa şi Italia). Olanda a făcut, în acest sens excepţie, procentajul crescând cu peste 5,5% pentru bărbaţii de peste 55 de ani. Olanda se plasează pe locul doi în UE în privinţa gradului de ocupare a forţei de muncă, angajarea tinerilor, crearea de locuri de muncă cu timp parţial de lucru, jucând un rol important.

Europa a început să recupereze rămânerea în urmă faţă de SUA şi Japonia în privinţa nivelului de ocupare a forţei de muncă, dar persistă mari diferenţe în ceea ce priveşte femeile şi, în general, lucrătorii sub 25 de ani şi de peste 55 de ani. Locurile de muncă în UE sunt în proporţie de două treimi în domeniul serviciilor.

O altă dimensiune a schimbării în natura şi calitatea locurilor de muncă este siguranţa şi flexibilitatea locului de muncă. Relansarea economică favorizează locuri de muncă mai stabile (numai o treime din locurile de muncă nou-create au fost temporare, faţă de o jumătate în anii precedenţi). Pentru bărbaţi s-a trecut de la 9% în 1991, la 12,5% în 1999, iar pentru femei de la 12% la 14% în ceea ce privesc contractele pe termen determinat (locuri de muncă temporare).

Relansarea pieţei muncii trebuie atribuită şi locurilor de muncă de calitate mai înaltă. Pentru prima dată din 1990, locurile de muncă cu timp integral de lucru au depăşit pe cel al locurilor cu timp parţial de lucru. O proporţie de 80% din cei care lucrează parţial sunt femei.

Sporirea flexibilităţii formelor contractuale în anii ’90 reflectă o mai bună adaptare a nevoilor întreprinderilor la cerinţele lucrătorilor. Multe din aceste locuri de muncă nu par a oferi elemente de siguranţă suficiente.

Femeile au fost principalele beneficiare ale creării de noi locuri de muncă în 1999. Între 1994 şi 1999 două treimi din cele 6,8 milioane de noi locuri de muncă au revenit femeilor. Diferenţa în ocuparea forţei de muncă legată de deosebirile de sex s-au redus la 19%, faţă de 24,5% la începutul anilor ’90. Diferenţa rămâne însă la valoarea de 30%, dacă ţinem cont de faptul că o treime din femei lucrează parţial.

Rata şomajului în UE a scăzut la 9,2% în 1999, ajungându-se în august 2000 la 8,3%. Deşi în scădere, ratele sunt superioare celor din SUA unde, de la 7,5% în 1992, s-a ajuns la 4,1% în august 2000. În Japonia însă rata şomajului a atins 4,5% în august 2000, dublându-se practic faţă de 1993.

În august 2000, în UE existau 14,3 milioane de şomeri, faţă de 18,7 milioane în 1994. În 1999, rata şomajului a fost pentru bărbaţi de 7,9%, iar pentru femei de 10,8%. În anul 2000 s-a ajuns la 7,1% pentru bărbaţi şi 9,9% pentru femei.

Şomajul în rândul tineretului din UE a atins în 1999 8,4% din grupul celor între 15 şi 24 de ani. Scăderea a fost de la 10,5% în 1994, la 9,2% în 1998, ajungând la valoarea menţionată de 8,4% în 1999. Rata convenţională a şomajului în rândul tineretului, exprimată ca procent din forţa de muncă se situa la 17,7% în 1999, cu 2 procente mai puţin decât în 1998 şi cu 4,5% mai puţin decât în 1994. În august 2000 s-a ajuns la 16,5%. Şi la această categorie de vârstă se manifestă diferenţa între sexe (15,2% pentru bărbaţi şi 18,0% pentru femei, în august 2000).

În ce priveşte şomajul de lungă durată, tendinţa creării locurilor de muncă înalt calificate a exacerbat dezechilibrele structurale existente. Progresul înregistrat în reducerea şomajului pe termen lung a fost mic, reprezentând încă 46% din şomajul total. Circa 4% din forţa de muncă nu a mai lucrat de peste 12 luni, iar 2,5% de peste 24 de luni.

Există discrepanţe importante între regiuni în ceea ce priveşte şomajul. Fără îmbunătăţiri substanţiale în regiunile cu posibilităţi reduse de ocupare a forţei de muncă atingerea unor valori ridicate de ocupare a forţei de muncă nu va fi posibilă. Dinamismul economiei bazate pe cunoaştere favorizează regiunile cu o bază mai înaltă de cunoştinţe. Discrepanţele regionale sunt şi ele o ameninţare pentru coeziunea socială.

Pentru realizarea ratei de 70% de ocupare a forţei de muncă în ţările UE până în 2010, aşa cum s-a stabilit ca obiectiv la Lisabona, trei ţări – Germania, Italia şi Franţa – trebuie să-şi mărească rata de generare a locurilor de muncă, ceea ce ar asigura jumătate din creşterea proiectată pentru UE. Alte trei ţări membre – Spania, Irlanda şi Grecia – în general, cu cele mai scăzute rate de ocupare a forţei de muncă, vor trebui să-şi intensifice eforturile în sensul creării locurilor de muncă. Cerinţele formulate sunt mari, dar nu lipsite de realism.

Trebuie inversată tendinţa descrescătoare de ocupare a forţei de muncă în rândul tinerilor.

Pe un fundament economic favorabil, aplicând măsuri active, statele membre au făcut progrese, uneori remarcabile, în crearea de locuri de muncă de un nivel mai ridicat, reducând şomajul şi sporind participarea la muncă. Revigorarea pieţei muncii atinge toate grupurile, îmbunătăţind coeziunea socială şi regională în UE.

O altă cerinţă şi, totodată, provocare pentru pieţele muncii din UE este adaptarea la schimbările demografice, în special îmbătrânirea populaţiei. Lărgirea Uniunii reprezintă o altă problemă pe care UE trebuie să o rezolve.

Modernizarea modelului social european reprezintă un alt factor fundamental pentru realizarea acestui obiectiv. Consiliul European de la Stockholm – din primăvara anului 2001 – va analiza progresele făcute în domeniul politicilor economice, sociale şi legate de ocuparea forţei de muncă.

Strategia europeană de ocupare a forţei de muncă şi Agenda politicilor sociale adoptată pentru perioada 2000-2005 oferă cadrul pentru politicile sociale şi de ocupare a forţei de muncă în viitorul apropiat.

Contextul economic favorabil trebuie folosit pentru întărirea economică a statelor membre ale UE şi pentru consolidarea politicii de ocupare a forţei de muncă pentru a veni în întâmpinarea problemelor pe care secolul XXI le va ridica.

 

IV. REFORMA ÎN DOMENIUL OCUPĂRII FORŢEI 

DE MUNCĂ ÎN ROMÂNIA

1. Programul Naţional de Aderare la 

Uniunea Europeană (mai 2000)

 

Promovarea ocupării forţei de muncă, îmbunătăţirea condiţiilor de muncă şi de viaţă, condiţii esenţiale pentru asigurarea unei reale protecţii sociale, a unui dialog social eficient, ca şi dezvoltarea resurselor umane pentru atingerea unui nivel înalt de ocupare a forţei de muncă sunt prevăzute în art. 136 al Tratatului de la Amsterdam.

În România, trecerea de la o economie cu un nivel ridicat de concentrare şi structuri insuficient adaptate unor pieţe concurenţiale la procesul de descentralizare şi privatizare a economiei afectează ocuparea forţei de muncă.

În Programul Naţional de Aderare la Uniunea Europeană (mai 2000) se precizează în mod explicit la pct. 3.5.1.1. că reforma în domeniul ocupării forţei de muncă şi al protecţiei şomerilor are în vedere reglementarea juridică a concedierilor colective, promovarea măsurilor active în ceea ce priveşte ocuparea forţei de muncă, flexibilizarea şi echilibrarea pieţei muncii, crearea cadrului instituţional adecvat pentru măsurile de reformă şi asigurarea unui cadru unitar de aplicare a legii în domeniul pieţei muncii.

În acest domeniu, strategia de reformă are la bază următoarele programe:

1. Un program având ca obiectiv protecţia activă şi pasivă a persoanelor disponibilizate prin concedieri colective ca urmare a restructurării societăţilor comerciale şi a regiilor autonome neperformante care înregistrează pierderi sau arierate, a privatizării, reorganizării sau lichidării judiciare a angajatorilor insolvabili.

Ordonanţa de urgenţă nr. 98/1999 furnizează un cadru unitar, nediscriminatoriu pentru aplicarea măsurilor de protecţie socială a persoanelor disponibilizate prin concedieri colective.

Pentru creşterea gradului de ocupare a forţei de muncă disponibilizate colectiv, Ministerul Muncii şi Solidarităţii Sociale a derulat până în anul 2000 un program de redistribuire a forţei de muncă, program special de măsuri active pentru combaterea şomajului, finanţat din împrumutul acordat în acest scop de Banca Mondială (8,5 milioane USD). Programul de redistribuire a forţei de muncă a avut ca scop oferirea de servicii persoanelor disponibilizate, astfel încât acestea să poată fi reintegrate în muncă într-un timp scurt. De asemenea, programul a urmărit crearea de noi locuri de muncă prin sprijinirea comunităţilor în elaborarea de planuri de dezvoltare vocală şi prin finanţarea unor lucrări de interes public.

Este în derulare Programul de restructurare a întreprinderilor şi reconversie profesională (RICOP), care este menit să sprijine Guvernul în promovarea iniţiativelor de ocupare şi încurajare a activităţilor economice ce conduc la crearea de locuri de muncă durabile, prin acordarea de asistenţă întreprinderilor mici şi mijlocii şi microafacerilor.

Programul are cinci componente principale:

· intervenţii în cazuri de concedieri colective;

· lucrări publice;

· iniţiative de promovare a ocupării forţei de muncă;

· finanţarea creării de microafaceri şi întreprinderi mici şi mijlocii;

· măsuri de asistenţă socială.

În baza Legii nr. 1/1991 cu modificările ulterioare şi a H.G. nr. 288/1991 privind calificarea, recalificarea şi perfecţionarea pregătirii profesionale, Ministerul Muncii şi Solidarităţii Sociale elaborează anual Programul de calificare, recalificare şi perfecţionare a persoanelor neîncadrate în muncă, în scopul facilitării integrării pe piaţa muncii a şomerilor şi a altor persoane aflate în căutarea unui loc de muncă.

În ce priveşte activitatea de sprijinire şi promovare a micilor întreprinzători particulari, pe lângă cursurile şi seminariile de consultanţă în acest domeniu au fost susţinute financiar, prin acordarea unor credite fără dobândă, 54 de proiecte de înfiinţare a unor întreprinderi mici, care au dus la crearea a aproximativ 400 noi locuri de muncă.

2. Un program vizând modernizarea instituţională, în sensul realizării structurii manageriale centrale şi locale a serviciilor de ocupare.

În ultimii ani s-a acordat o atenţie specială modificării legislaţiei în vederea dezvoltării şi instituţionalizării parteneriatului social în ocupare şi formare profesională. De la 1 ianuarie 1999 funcţionează Agenţia Naţională pentru Ocupare şi Formare Profesională.

Agenţia este organizată la nivel central, judeţean şi local şi are ca principale obiective instituţionalizarea dialogului social în domeniul ocupării şi formării profesionale, aplicarea strategiilor şi măsurilor de protecţie socială specifice, furnizarea şi finanţarea serviciilor de formare profesională în concordanţă cu politica de ocupare a forţei de muncă şi cu tendinţele care se manifestă pe piaţa muncii. Acţionează, de asemenea, şi pentru lărgirea orizontului profesional şi pentru creşterea mobilităţii pe piaţa muncii, susţine relaţii de parteneriat şi cofinanţare în crearea de noi locuri de muncă (mai ales în zone în care piaţa muncii este puternic tensionată), acreditează persoanele juridice care au ca obiect de activitate recrutarea forţei de muncă, plasarea acesteia, sprijină agenţii economici şi pe salariaţi în cazul concedierilor colective.

Pentru sporirea eficienţei şi a accesului la angajare şi servicii de protecţie socială, în baza Proiectului de ocupare şi protecţie socială cofinanţat de Banca Mondială este în curs de realizare modernizarea serviciilor de ocupare. Acest proiect are ca obiective principale îmbunătăţirea organizării prestării de servicii, informarea şi orientarea profesională şi modernizarea pregătirii profesionale a adulţilor.

A fost adoptată Legea nr. 132/1999 privind organizarea şi funcţionarea Consiliului Naţional de Formare Profesională a Adulţilor, care este un organism ce funcţionează în sistem tripartit, ca autoritate administrativă autonomă cu personalitate juridică, cu rol consultativ în promovarea politicilor şi strategiilor privind formarea profesională a adulţilor.

 

Priorităţi pe termen scurt

Potrivit Programului Naţional de Aderare la Uniunea Europeană, obiectivul principal îl constituie asigurarea unei rate cât mai ridicate de ocupare a forţei de muncă, în contextul procesului de restructurare economică din România, prin elaborarea, într-o perspectivă multianuală, a unui Plan Naţional de Acţiune în domeniul ocupării forţei de muncă, plan care presupune îndeosebi:

· creşterea gradului de ocupare prin derularea unor programe speciale adresate tinerilor, dar mai ales şomerilor de lungă durată;

· creşterea ponderii măsurilor active de protecţie socială a şomerilor, faţă de măsurile pasive, prin susţinerea financiară a programelor din fonduri PHARE.

Programele se vor referi prioritar la servicii de plasare, consiliere profesională, informaţii de pe piaţa muncii, tehnici de căutare a unui loc de muncă, calificare/recalificare, consultanţă şi asistenţi pentru mici afaceri, servicii publice, servicii pentru incubatoare de afaceri, etc.

Se va acorda o atenţie deosebită programelor de organizare a unor incubatoare de afaceri şi programelor de implicare directă în creşterea gradului de ocupare prin:

1. susţinerea unor programe speciale de creştere a gradului de ocupare a forţei de muncă, bazate pe parteneriatul social, la nivel local şi de unitate;

2. programe speciale pentru stimularea patronilor în vederea angajării şomerilor proveniţi din rândul unor grupuri defavorizate (femei, şomeri de lungă durată, alte categorii);

3. programe speciale pentru creşterea gradului de ocupare a femeilor în anumite sectoare specifice de activitate.

Se va urmări pregătirea pentru participarea la Strategia Europeană de Ocupare, îndeosebi prin aplicarea “Liniilor Directoare” ale politicii comunitare de ocupare a forţei de muncă.

În privinţa furnizorilor de pregătire, s-a elaborat un ordin comun al Ministerului Educaţiei şi Cercetării şi Ministerului Muncii şi Solidarităţii Sociale cu privire la criteriile de autorizare a furnizorilor de pregătire şi acordare a unui certificat de absolvire.

În anul 2001 se urmăreşte:

· aplicarea Planului Naţional de Acţiune în domeniul ocupării forţei de muncă;

· participarea la procesul de monitorizare şi evaluare a politicilor de ocupare iniţiat de Comisia Europeană în vederea implementării “Liniilor directoare” ale politicii europene de ocupare şi a Strategiei Europene de Ocupare;

· crearea cadrului instituţional necesar gestionării sprijinului de tip Fond Social European.

 

Priorităţi pe termen mediu

În cadrul Programului Naţional de Aderare la Uniunea Europeană, în anul 2002 se are în vedere continuarea procesului de pregătire pentru participarea la Strategia Europeană de Ocupare, prioritar prin implementarea “Liniilor Directoare” ale politicii comunitare de ocupare a forţei de muncă.

Se va continua aplicarea Planului Naţional de Acţiune (PNA) pentru ocuparea forţei de muncă, consultând partenerii sociali, se vor stabili priorităţile politicii de ocupare a forţei de muncă.

Va fi continuat procesul de monitorizare şi evaluare a politicii de ocupare şi va fi urmărită punerea în aplicare a ajustărilor structurale şi instituţionale ale pieţei muncii pentru participarea la coordonarea europeană a politicilor de ocupare în baza “Liniilor Directoare”. 

Se va programa, administra, finanţa, monitoriza şi controla derularea proiectelor eligibile pentru a primi sprijin prin intermediul Fondului Social European.

Pentru anul 2003, Programul prevede continuarea aplicării Planului Naţional de Acţiune (PNA) pentru ocuparea forţei de muncă, stabilirea – cu consultarea partenerilor sociali – priorităţilor politicii de ocupare şi a “Liniilor Directoare”, finalizarea procesului de monitorizare şi evaluare a politicii de ocupare şi de implementare a Strategiei Europene de Ocupare. Totodată, se are în vedere participarea la procesul de coordonare a politicilor europene de ocupare a forţei de muncă şi continuarea dezvoltării de programe eligibile pentru a fi finanţate de Fondul Social European, în vederea consolidării noilor structuri ale pieţei muncii şi consolidării unei rate înalte de ocupare a forţei de muncă.

 

Egalitatea şanselor

În Programul Naţional de Aderare la Uniunea Europeană se precizează în mod explicit la pct. 3.5.1.3. că necesitatea asigurării participării egale a femeilor şi bărbaţilor la viaţa socială, economică şi politică a ţării, promovarea parteneriatului între sexe şi implicarea activă, nediscriminatorie, a femeilor şi bărbaţilor în activitatea de execuţie, precum şi în cea de luare a deciziilor este conştientizată în România. Transpunerea în practică şi respectarea principiului egalităţii şanselor este o condiţie fundamentală a progresului economic şi social şi reprezintă un mijloc esenţial de creştere a nivelului de trai şi a calităţii vieţii exprimând, în acelaşi timp, disponibilitatea României de a se alătura ideilor şi principiilor promovate de Comunitatea Europeană.

Totodată, în Program se menţionează că în acest domeniu, legislaţia românească acoperă prevederile fundamentale ale legislaţiei comunitare privind lipsa discriminării între bărbaţi şi femei – fapt menţionat în Avizul Comisiei Europene.

A fost elaborat proiectul de Lege privind egalitatea şanselor dintre bărbaţi şi femei, care garantează egalitatea de şanse şi tratament între femei şi bărbaţi în toate domeniile vieţii sociale, stabilind obligaţia autorităţilor publice de a acţiona pentru a asigura transpunerea în practică a acestor prevederi. Proiectul reprezintă o exprimare modernă a principiului nediscriminării în legislaţia română, putând avea un caracter deontologic în ceea ce priveşte relaţia dintre femei şi bărbaţi în toate domeniile vieţii sociale, în special în domeniul muncii.

 

Politici regionale

Dezvoltarea regională inegală determină în mod direct dezechilibre şi tensiuni pe piaţa muncii. De aceea, Programul Naţional de Aderare la Uniunea Europeană prevede la pct. 3.5.2. faptul că politica de dezvoltare regională are drept scop tocmai diminuarea acestor dezechilibre, prevenirea apariţiei unor noi focare de tensiune, ca şi susţinerea unei dezvoltări durabile.

La începutul anului 1999 a fost înfiinţată Agenţia Naţională pentru Dezvoltare Regională (ANDR), instituţie guvernamentală subordonată direct Primului Ministru, având responsabilitatea legală de a promova şi coordona politicile de dezvoltare regională. Guvernul are posibilitatea de a integra şi corela politicile sectoriale cu politicile regionale şi de a crea cadrul necesar punerii în aplicare a politicilor de tip structural.

Măsurile de politică regională promovate de Guvernul României au menirea de a diminua posibilele efecte negative asupra regiunilor, rezultate în urma implementării politicilor de ajustare structurală, mai ales cele care implică privatizarea şi restructurarea întreprinderilor.

Un element important al politicii de dezvoltare regională vizează sprijinirea zonelor defavorizate, cu probleme economice şi sociale grave (structuri monoindustriale, şomaj ridicat, etc.), prin acordarea de facilităţi celor care investesc în zonă.

 

1. Programul de guvernare pe perioada 2001-2004

 

În Programul de guvernare pe perioada 2001-2004 se subliniază faptul că Guvernul urmăreşte măsuri menite să stimuleze crearea de locuri de muncă, astfel încât şomajul să scadă sub 8-9% până în anul 2004.

Relansarea economiei, schimbarea utilizării fondului de şomaj şi a resurselor Agenţiei Naţionale de Ocupare şi Formare Profesională reprezintă principalele modalităţi de realizare a obiectivului propus. De la un procent de 2-3% din fondul de şomaj alocat pentru măsurile active, se va ajunge la 10-15% în următorii ani. Se va acţiona, în principal, pentru încadrarea tinerilor şi a şomerilor şi pentru simplificarea accesului întreprinzătorilor la fondurile afectate în acest scop, se precizează în Programul de guvernare.

Politica plăţilor compensatorii va fi modificată pentru stimularea măsurilor active. Noua formulă va fi: 

· 50% în momentul disponibilizării;

· 50% la data încadrării, ca primă de reangajare, sau în momentul iniţierii unei activităţi pe cont propriu.

În scopul stimulării reintegrării pe piaţa muncii, începând cu anul 2002, alocaţia de şomaj va fi raportată la nivelul venitului minim garantat.

Calificarea, recalificarea şi reorientarea forţei de muncă în funcţie de cererea de pe piaţa muncii reprezintă un element important al măsurilor active.

Dintre măsurile întreprinse pentru realizarea acestui obiectiv, în Programul de guvernare sunt menţionate:

· optimizarea planurilor de învăţământ, mai ales a învăţământului vocaţional, începând cu anul şcolar 2001-2002, acţiune comună a Ministerului Muncii şi Solidarităţii Sociale şi a Ministerului Educaţiei şi Cercetării, având ca obiectiv reglarea raportului dintre cerere şi ofertă pe piaţa muncii;

· elaborarea unor programe de reconversie profesională, pe baza prognozelor privind modificările structurale care vor avea loc în economia naţională, programe care vor avea în vedere, în special, sporirea şanselor de integrare a femeilor şi a tinerilor;

· dezvoltarea serviciilor de informare, consiliere, mediere şi calificare în cadrul Agenţiei Naţionale de Ocupare şi Formare Profesională, în concordanţă cu conceptul pregătirii continue.

Programul de guvernare prevede ca la nivelul Ministerului Muncii şi Solidarităţii Sociale, cu participarea partenerilor sociali să fie definitivat – până la 15 mai 2001 – Planul naţional de acţiune în domeniul ocupării forţei de muncă. Vor fi elaborate standardele ocupaţionale – până în semestrul I 2002 – împreună cu asociaţiile profesionale şi Comisia pentru Standarde Ocupaţionale.

Pe 23 februarie 2001, Ministerul Muncii şi Solidarităţii Sociale, împreună cu partenerii săi, Ministerul Federal al Muncii şi Afacerilor Sociale din Germania şi Ministerul Afacerilor Sociale şi al Ocupării Forţei de Muncă din Olanda au semnat acordul de înfrăţire instituţională privind elaborarea de către autorităţile române a unui Plan naţional de acţiune pentru ocuparea forţei de muncă.

Proiectul, a cărui valoare este de 1 milion euro, se va concentra pe obiective specifice ca: 

· pregătirea Planului naţional de acţiune pentru ocuparea forţei de muncă (PNAO), document de politici publice adoptat de Guvernul României şi care se va baza pe liniile directoare ale strategiei UE cu privire la ocuparea forţei de muncă - adoptate în 1997;

· îmbunătăţirea capacităţii administrative şi instituţionale pentru implementarea PNAO, atât la nivel naţional, cât şi local;

· furnizarea trainingului necesar pentru implementarea Planului şi pentru aplicarea în România a măsurilor de genul celor finanţate de Fondul Social European.

Planul naţional de acţiune pentru ocuparea forţei de muncă va reprezenta un instrument principal al politicii sociale, instrument care va ajuta România în rezolvarea problemelor pieţei muncii într-un mod structural. Planul va lua în considerare efectele procesului de restructurare industrială şi va crea condiţiile legislative şi administrative pentru creşterea gradului de ocupare a forţei de muncă pe baza modelelor practicate în Uniunea Europeană.

